Den tragiske hændelse i Frederikshavn svømmehal, hvor en 11-årig dreng mistede livet, var en ulykke. Det konkluderer Nordjyllands Politi efter en længere efterforskning.

Nordjyllands Politi har netop afsluttet sin efterforskning af den tragiske drukneulykke i Frederikshavn Svømmehal den 4. februar i år 2022, hvor en 11-årig dreng mistede livet. Politiets konklusion er, at der ikke er begået noget strafbart i forbindelse med ulykken. - Og det er derfor, at vi nu standser vores undersøgelser af denne dybt tragiske ulykke, siger lederen af efterforskningen, politikommissær Michael Elkjær. Ingen mangler Politiet har undersøgt forholdene i svømmehallen og afhørt en række personer, der var til stede under ulykken - herunder flere livreddere. - Det er vores konklusion, at der ikke er begået fejl af livredderne i forhold til opsyn og førstehjælp, ligesom vi også har vurderet, at der ikke var mangler ved det generelle sikkerhedsniveau i svømmehallen på tidspunktet for ulykken, siger politikommissær Michael Elkjær. Tre ulykker i samme svømmehal Drukneulykken skete, mens den 11-årige var på tur med sin klasse. Derfor var flere af hans kammerater vidner til hændelsen og blev efterfølgende tilbudt psykologhjælp. - Der går alarmopkald klokken 19.38, og ikke mange minutter senere er paramedicinere fremme. Der bliver ydet førstehjælp på stedet af livreddere. Drengen bliver herefter kørt til Aalborg Universitetshospital. Alt tyder på, at retningslinjer og procedurer er blevet fulgt, skrev Frederikshavn Kommune om hændelsen umiddelbart efter. Ulykken står ikke alene. I 2006 blev en otte-årig dreng hjerneskadet efter at være fundet bevidstløs i vandet i samme svømmehal, og i 2017 blev en 12-årig dreng fundet livløs i Frederikshavn Svømmehal. Drengen fik ingen mén af ulykken.